Túrakód: K013\_01 / Táv.: 17,4 / Frissítve: 2019-03-27

Túranév: Szentes térsége / Sulymos-tó #1

Leírás:

17,4 km-es kerékpáros kirándulásunk során a Sulymos-tavat keressük fel, mely Szentes külterületén, a tiszai árvízvédelmi töltés mellett fekszik.

Az út során közel fele-fele arányban haladunk szilárd burkolatú úton, valamint a töltéskorona földútján.

Túránkra a Széchenyi liget kapujából indulunk *(úp.: 000iep)* a Csongrád felé vezető *(É-ÉNY)* kerékpárúton.   
Az első kereszteződésnél *(a liget sarkánál)* forduljunk balra *(DNY)* a Vecseri-foki útra *(úp.: 002elag)*. Bő 200 métert követően jobbra   
*(É-ÉNY)*, a Kováts Károly utcára kanyarodva *(úp.: 003elag)* jutunk el a track mentén az Ilonaparti út T-elágazásába *(úp.: 004elag)*, ahol balra *(DNY)*, majd az első aszfaltos lehetőségnél *(330 m)* jobbra kitérve érjük el az ún. Gázos kövesutat *(NY, úp.: 005elag)*. Közben *(a Kováts Károly utcán)* elhaladunk először a Kurca-part Kalandpark, valamint a *(némileg beljebb elhelyezkedő)* Dr. Sipos Ferenc Parkerdő Otthon mellett. A Parkerdőt elhagyva, az Ilonaparti útról a Gázos kövesútra kanyarodva már szinte nyílegyenesen bringázhatunk egészen a töltésig. Rövidesen *(550 m)* azonban át kell kelnünk a 451-es főúton, ami a nagy és gyors forgalom miatt alapos körültekintést igényel. Némileg odébb, a jobbunkon helyezkedik el az IC Ranch, emellett is elgurulunk.

Az árvízvédelmi töltést a 66,95 tkm szelvényben érjük el. Itt balra fordulva a földúton *(úp.: 007elag)* a töltéskoronán visz utunk a 63,9 tkm szelvényben található mentett oldali rámpához *(3 km, úp.: 010elag)*. A track-et figyelve, hurokban guruljunk le a töltés lábához, majd kisvártatva *(350 m)* jobbra tartva a tó partján fellelhető fordulópontukra *(úp.: 001ford)* érünk.  
Az így elért Sulymos-tó - melynek felületét nagyrészt nád és sás borítja, azaz többnyire meglehetősen mocsaras „tó” - egy bozótos, fás terület ölelésében terül el. A fordulóponttól balra *(D-DK)*, kissé beljebb *(38 m)* találunk egy magaslest *(úp.: 021mles)*, így fentről is megtekinthetjük a területet.   
*(Pihenésre, leheverésre a kinti füves rész az alkalmasabb!)*

Ismét nyeregbe pattanva az idefelé bejárt úton érjük el kiindulási pontunkat.   
Visszafelé is hagyjuk, hogy megérinthessen bennünket a mellettünk elterülő ártéri erdő nyugalma; legyünk nyitottak a környék növény-, illetve vadvilágára! Sok mindent megmutatna titkából e táj, csak épp gyakran mi nem vagyunk kellően felkészültek a körülöttünk lévő természet befogadására…

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*